《初晴再同健庵游紫阳登瑞石过大道观至钟翠亭而归》
清代·赵国麟

登山如读书，深造始得旨。草草一登临，卤奔涉猎耳。

昨日紫阳游，风雨促归止。归卧怨夜长，推窗测朝晷。

曈昽日初升，快意成狂喜。策杖到山椒，缓步穷其美。

石色映晴旭，苍翠遍肌理。峰峰透嵌空，寸寸簇罗绮。

旧境获新遇，石壁勒图纪。按图搜名胜，七八得所以。

江水净如练，湖光明如纸。左顾列万瓦，鳞鳞集眼底。

乘兴西北游，桑枯径迤逦。大道存古观，峦岫叠伏起。

吴山此一隅，约略窥原委。兹游不草率，可免昨日耻。

作者简介：（1675—1751）山东泰安人，字仁圃。康熙四十五年进士。乾隆初官至文华殿大学士兼礼部尚书，旋因事罢归。笃信程朱，为官清峻。有《文统类编》、《云月砚轩藏稿》等。